# Paul Preston

Paul Preston (Liverpool, 21 de juliol de 1946) és un historiador i professor anglès, autor de diverses obres sobre la Història Contemporània d'Espanya. És doctor en Història per la Universitat d'Oxford i catedràtic d'Història Contemporània espanyola i director del Centre Cañada Blanch per a l'Estudi de l'Espanya Contemporània (London School of Economics). També va ser professor d'Història a la Universitat de Reading i al Centre d'Estudis Mediterranis (Queen Mary College).
Al costat de John Elliott, Ian Gibson i Hugh Thomas, constituïx el nucli dels hispanistes britànics que han dedicat el seu esforç a l'estudi de la història recent espanyola, especialment a la de la Segona República i la Guerra civil espanyoles. Posseïx la Gran Creu de l'Orde d'Isabel la Catòlica i és membre de l'Acadèmia Britànica. També és Comanador de l'Orde de l'Imperi Britànic. Premi Pompeu Fabra 2012 a la projecció i difusió de la llengua catalana. L'any 2015 va obtenir el Premi Ciutat de Barcelona de projecció internacional "per la seva significativa trajectòria d’abast internacional com a historiador de la Segona República, la Guerra Civil, l'exili i la transició, uns períodes transcendentals per a Barcelona; el compromís amb la recuperació de la memòria històrica, així com amb Barcelona i Catalunya, des del Catalan Observatory de la London School of Economics, i amb la donació el 2015 del seu arxiu al Monestir de Poblet". El 2016 fou investit doctor honoris causa per la Universitat de Barcelona.

## Biografia

Nascut a la ciutat de Liverpool, Anglaterra. Va impartir classes a la Universitat de Reading entre 1973 i 1991. Més tard exercí com a professor d'Història Contemporània al Queen Mary College de la Universitat de Londres, i després passà al London School of Economics & Political Science com a Catedràtic i Director del Centre Cañada Blanch per a l'estudi de la història contemporània d'Espanya de la mateixa universitat. Va dirigir el Centre Cañada Blanch fins a l'any 2020. Escriu articles en diverses publicacions i col·labora també amb la BBC com a comentarista de l'actualitat espanyola
Les seves obres se centren en la Història recent d'Espanya, des de la Segona República Espanyola (1931-1936), molt especialment la Guerra Civil Espanyola (1936-1939) fins a Transició Espanyola (1976 - 1982). A nivell personal, és afeccionat de l'Everton Football Club. El novembre de 2014 va signar el manifest «Deixin votar els catalans», juntament amb altres personalitats internacionals.

## Obres

* The Triumph of Democracy in Spain, New York, Methuen, 1986
* The Spanish Civil War, 1936-1939, New York, Grove, 1986
* The Politics of Revenge : Fascism and the Military in Twentieth-Century Spain, Winchester, Unwin Hyman, 1990
* Franco : A Biography, New York, Basic Books, 1994
* A Concise History of the Spanish Civil War, Fontana Press, 1996
* Doves of War : Four Women of Spain, London, HarperCollins, 2002
* Juan Carlos : A People's King, HarperCollins, 2004
* The Spanish Holocaust, 2011
* Arquitectes del Terror. Franco i els artifex de l'odi, Base, 2021

## Referències

* ↑ «Paul Preston». web. Centre de Cultura Contemporània de Barcelona (CC-BY-SA via OTRS). [Consulta: 10 març 2016].
* ↑ «Premis Pompeu Fabra». Generalitat de Catalunya, 2012. [Consulta: 15 febrer 2016].
* ↑ «Projecció internacional de la ciutat de Barcelona – PREMIS CIUTAT DE BARCELONA». [Consulta: 25 abril 2021].
* ↑ http://www.ub.edu/web/ub/ca/menu_eines/noticies/2016/06/014.html
* ↑ «Desmond Tutu i Pérez Esquivel encapçalen una petició internacional perquè es deixi votar els catalans». Ara, 01-11-2014 [Consulta: 1r novembre 2014].

## Enllaços externs

* Entrevista al historiador Paul Preston: "Juan Carlos se ha convertido en el rey de los republicanos" Arxivat 2006-09-13 a Wayback Machine. de Pascual Vera, Universitat de Múrcia (2003)
* La Transición Española de Paul Preston, monografia especial de 16 capítols del volum 13 de la col·lecció Historia de España d'Historia 16.
* Entrevista amb Paul Preston sobre el seu llibre Idealistas bajo las balas. La Ventana, Cadena Ser.